Рамин Хмаил дишьит ҳәа агәызҩара ззыҟоу ауаҩы даанкылоуп
12:40 11.08.2022 (ирҿыцуп: 12:44 11.08.2022)
© Sputnik / Табылды КадырбековРуки в наручниках
© Sputnik / Табылды Кадырбеков/
Аусҭҵаара мҩаԥысуеит, ауаҩшьра далахәуп ҳәа агәызҩара ззыҟоу аҩбатәи ахаҿы иаанкыларазы ауснагӡатәқәа ирҿуп.
АҞӘА, нанҳәа 11 – Sputnik. Рамин Хмаил дишьит ҳәа агәызҩара ззыҟоу Вадим Воуба аусҭҵааратә усбарҭа дааннакылеит ҳәа аанацҳауеит Апрокуратура хада асаит.
Уаанӡа Аҟәа ақалақь апрокуратура Воубеи зхаҭара шьақәыргылам даҽа хаҿыки рганахьала аусҭҵаара хацнаркхьан атәылауаҩ Хмаил ишьреи, атәылауаҩ Даур Џьумутиа игәабзиара ааха аҭареи, иара убасгьы абџьари аџьаԥҳани рныҟәгареи (АА АЗ ахәҭаҷ 99 ахәҭа 2 апунктқәа "е", "ж"; ахәҭаҷ 217 ахәҭа 2 апункт "а") рзы.
Вадим Воуба иҿахәҿыхраан иҿы иқәшаҳаҭхеит. Аӡбарҭа аӡбарала иара ҩымз даанкылахоит.
Иахьазы аусҭҵаара мҩаԥысуеит, ауаҩшьра далахәуп, Вадим Воуба дицын ҳәа агәызҩара ззыҟоу аҩбатәи ахаҿы иаанкыларазы ауснагӡатәқәа мҩаԥысуеит.
Рамин Хмаил дыршьит ԥхынгәы 27 ауха. Асааҭ 23:25 рзы Ешба имҩаҿы игылоу аҩны №175 аҿаԥхьа, амашьына аанкыланы Хмаил амашьына дахьҭатәаз иқәкны ахысра иалагеит згәыцә 5,45 миллиметр иҟоу ахқәа рыла еиҵаҵаз Калашников иавтомат ала. Рамин Хмаил жәантә еиҵамкәа иеихсит, иара иԥсҭазаара далҵит иоуз ахәрақәа ирыхҟьаны.
Д.Џьумутиа, автомашьына Lexus GS250 арныҟәцаҩ, зпассаџьыртә ҭыԥ аҿы иҭахаз дақәтәаз, ахәшәтәырҭахь днаргеит иарӷьа напыхәда иалсны иҭҟьаз ахәра иманы, инапыхәда абаҩқәа ԥҵәаны.
28 Ԥхынгәы, 20:20